САБИ ДЪАГIВНУ АТДЗЫ  ГЬЫМЦЫРАМ.

Саби дауыш зыгIвну атдзы зынгьи насып гьагхум» – рхIвитI. Ауи цIабыргыпI. Ахвыц йхъыччабыжь улымхIаква йангIартасра угвасрагьи угIапсарагьи ухъаштылхитI, уыс дукI уапщылазтынгьи, зджьарала угвжважвузтынгьи, йхIвачвауа адзыхь чкIвын йашIырпшу асаби данубара, адунейгьи рыцIа йлашарахазшва йцитI. АгIвычIвгIвара ъадзащаквгылу, абзазара адзыхь ъадзахIвачвауа ауаса йаъан йгьи йаъазлуштI. Асаби адуней дшгIаквылуабырг ан лпхарала дкIвлыршитI, апшдзара, абзира дырзылбжьауа, агвыхь йгьи агвыгъара, агвыргъьара йгьи агвасра, амтынчра йгьи абзира йзалыргауа дылбжьитI. Ауаса хIбзазара апны унашх аквызцIауа, уызрынашхыйауа гIаншара щарда уырпшIашвитI: ан абзазара згвы азыкшауа йалагагIвацаз лсаби лара лнапIыла йпсы тылхитI, йъакIвым дкIалрышвитI, ачымазагIвтара дгIанылжьитI, йпхыцIахуш дазымхъвыцуата датша унагIва днашылхитI. ЙцIыхъвахауа асквшква асабиква йрызарархауа ачвгьахараква щардахитI. Асабиква пхастала, зджьакIы ргвымхарала йыдзитI. Аметроква, аэлектричкIаква, автобусква, апхьартаква рпны йыншаз ачвгьахараква сабита йрыладзыз зъарайа? Асаби йхчара борч хъадата зымгIва хIпахь йгIагылитI. АдиннкъвгагIвчва, ахабзахчагIвчва, арыпхьагIвчва, анабачва, дзачIвызлакIгьи ауи йборч
йнардзата йырхъйара атахъыпI. ЗымгIвагьи хIалакIыта асабиква рхчара хIазгылра, айгвыгIврала йкIвхIыршара хIылшузтын, ахвыцква рпхыцIа йахъазымкIва ажвлара шабгу алакта датшахуштI.

БЫДА Рубин.